Ավա˜ղ: Այնտեղ անտեղյակ չէին: Ամենայն հավանականությամբ գիտեին նաև դրա ազգակործան հետևանքներն ու կարծես նույնիսկ սպասում էին բացասական արձագանքի: Հակառակ պարագայում` կհերքեին կամ կհաստատեին: Մինչդեռ սկսվեց հեռախոսային «փոխանցոցին»: «Թեժ գծից» մեզ ուղղորդեցին Մոր և մանկան առողջության պահպանման վարչություն: Հարցը լսելուց հետո «խորհուրդ» տվեցին զանգահարել Հասարակայնության հետ կապերի բաժին` նախարարի մամուլի քարտուղար Շուշան Հունանյանին: Վերջինս էլ նորից հուշեց Մոր և մանկան առողջության պահպանման վարչության հեռախոսահամարը` հստակեցնելով, թե ում` Կարինե Սարիբեկյանին: Նա հրաժարվեց «սպառիչ պատասխան տալ»` ասելով, թե դեռևս գործընթաց չի իրականացվում: Ավելին, նախարարությանը նաև պատգամավորական հարցում է ներկայացվել, որի պատասխանը քննարկում են իրավաբանների հետ: Մեզ հորդորեց (կամ հանձնարարեց) հրապարակումը չտպագրել` մինչև սպառիչ պատասխանն ինքը կքննարկի մամուլի քարտուղարի հետ, որից հետո մենք պետք է զանգահարենք խոսնակին` իրենց պատասխանը լսելու: Բազմաթիվ որոնողական զանգերից հետո ճշտեցինք, որ նա վարչության պետն է, բայց այդպես էլ չհաջողվեց 2-րդ անգամ կապվել Կ. Սարիբեկյանի հետ` գոնե ճշտելու, թե ո՞ր ազնիվ պատգամավորից է հարցումը ստացվել: